VEGA & Northern Trail præsenterer

**Støv, kærlighed og smertelige fortællinger – Cph Americana**

*Hele VEGA fyldes fra den 10. juni – 13. juni med noget af den bedste musik den amerikanske folk-scene har at byde på. Glæd dig til Lucinda Williams, Courtney Marie Andrews m.fl.*

Stockholm og Oslo har tidligere haft fornøjelsen, og nu bliver Cph Americana en realitet! Over fire dage i juni næste år kan du nyde et vanvittigt overflødighedshorn af nogle af de bedste kunstnere fra den amerikanske scene, der deler en forkærlighed for og traditioner med folk, country, blues, rhythm and blues og rock.

Tidligere har kunstnere som Jason Isbell & the 400 Unit, John Moreland, Lindi Ortega, Colter Wall, Dylan LeBlanc, Christian Kjellvander, Whitney Rose and The Handsome Family spillet til Stockholm og Oslo Americana.

I VEGA er vi glade for at kunne præsentere Lucinda Williams, The Milk Carton Kids, The Felice Brothers og Courtney Marie Andrews som de første navne af programmet på Cph Americana. Der vil løbende blive føjet flere navne til idet der vil blive præsenteret minimum seks koncertnavne pr. dag. Spilleplanen er endnu ikke fastlagt, udover at Lucinda Williams spiller fredag den 11. juni.  **Lucinda Williams**

Lucinda Williams kombinerer stilsikkert country og rock, der emmer af barske historier fra det levede liv og kærlighedens kringlede veje. Hun mestrer at forvandle smerte til skønhed, fremført af hendes berusende stemme i et støvet, men skarptskåret lydbillede.   
Det første album i Williams imponerede diskografi, *Ramblin*, landede i 1979, hvor hun på mesterlig vis fortolkede blues- og countrysange. Men det massive gennembrud kom først i 1998 med *Car Wheels On A Gravel Road*. Senest har hun i år udgivet albummet *Good Souls Better Angels*.   
 **The Milk Carton Kids**Den Grammy-vindende duo fokuserer i deres univers på harmoniserende vokaler, roots-inspireret sangskrivning og akustiske guitarflader, der snor sig ind og ud af hinanden. I starten af deres karriere blev de sammenlignet med Simon & Garfunkel, the Civil Wars og the Everly Brothers, selvom deres sange har mere tilfælles med Gillian Welch og David Rawlings duetter. I 2019 landede deres seneste fuldlængde album, det intime *The Only Ones,* og i maj udgav de tre nye singler med Josh Ritter.  **The Felice Brothers**   
Bandet består af fire selvlærte musikere, der finder lige så stor inspiration hos Hart Crane og Whitman som hos Woody Guthrie og Chuck Berry. De startede karrieren i 2006 med at spille som gademusikanter i New York, og her fjorten år senere har de udgivet ni studiealbum og turneret i det meste af verden. Senest landede albummet *Undress* (2019), hvor kvartteten tager livtag med emner som personlige udfordringer, voksende familier og det politiske landskab i USA.

**Courtney Marie Andrews**Courtney Marie Andrews startede allerede som 16årig med at turnere. Tidligere har hun hovedsageligt kunnet opleves som guitarist og korsanger for andre musikere, men siden albummet *Honest Life* (2016), har Andrews udgivet sit take på countrymusikken. Det er inspireret af 70’ernes Laurel Canyon, og sammenligningerne med Joni Mitchell og Linda Ronstadt har stået i kø. I juli lander albummet, *Old Flowers*, så der er nye sange at glæde sig til, når sangerinden spiller til Cph Americana.

**Fakta om eventet:**  
Cph Americana 2021   
Torsdag den 10. juni – søndag den 13. juni, 2021   
Hele VEGA, Enghavevej 40, 1674 Kbh. V  
Partout billetter: 1800 kr. + gebyr – endagsbilletter: 450 kr. + gebyr. Endagsbilletterne gælder kun til koncerter i Store VEGA.   
Der vil blive præsenteret minimum seks koncertnavne pr. dag.   
Billetsalget starter i dag via VEGAs hjemmeside og Ticketmaster.